Op 11 Februarie 1901 versprei kaptein Lötter en sy manskappe die woord dat hy ŉ vergadering gaan hou op die plaas Rietvlei, suid van Middelburg Oos Kaap, en doen hy beroep op elke Afrikaner-patriot se teenwoordigheid. Die plaas Rietvlei was, net soos Barendskraal, ŉ oornagpunt vir transportryers. Op so ŉ tipiese oornagpunt was daar vir die trekdiere die nodige voer en krale. Vir die drywers was daar natuurlik plek om te was en ŉ gebou waar almal kon byeenkom om te gesels oor die gebeure van die dag. Slaapplek, soos ons vandag se hotelle ken, was daar egter nie, en die drywers het op hul waens geslaap.
Vir Hans van der Walt van Wolwefontein, moes dit sekerlik die oomblik van waarheid gewees het. Hy en sy maats het elke koerant, of dit Engelsgesind was of nie, woord vir woord deurgelees vir nuus oor die oorlog. Hulle was terdeë bewus daarvan dat kommandant Kritzinger vroeg in Januarie met sy kommando suid verby die dorp getrek het. Die koerant van dié tyd was hiervan immers vol.